Talpra Petőfi!

Én, szemfedő lapod lerántom,
Kelj föl és járj, Petőfi Sándor!
Zúg március, záporos fény ver,
Suhog a zászló, s tűz a vérben.

Kelj föl, Petőfi Sándor!
Kelj föl, Petőfi Sándor!

Hüvelyét veszti, rongy a kardlap, 
Úgy kel föl, mint forradalmad.
Szedd össze csontjaid, barátom,
Lopnak a bőség kosarából!

Kelj föl, Petőfi Sándor!
Kelj föl, Petőfi Sándor!

A jognak asztalánál lopnak,
Népek nevében, s te halott vagy!
Holnap a szellem napvilágát 
robbantják ránk a hétszer gyávák.

Talpra Petőfi! Sírodat rázom,
Szólj még egyszer a szabadságról!
Talpra Petőfi! Sírodat rázom,
Szólj még egyszer a szabadságról!